<strong>Συνάντηση με τον πρώην αντιπρόεδρο της Βουλής και πρώην βουλευτή του ΠΑΣΟΚ, Παναγιώτη Σγουρίδη, είχε ο πρόεδρος των Ανεξάρτητων Ελλήνων, Πάνος Καμμένος.</strong> Οι δύο άντρες συμφώνησαν πως ο κ. Σγουρίδης θα συμμετάσχει στο ευρωψηφοδέλτιο των Ανεξάρτητων Ελλήνων μετά από σχετική πρόταση του Πάνου Καμμένου. Στις δηλώσεις τους αμφότεροι εξέφρασαν την ικανοποίησή τους για τη συνεργασία.

«Με τον αντιπρόεδρο, τον Παναγιώτη Σγουρίδη, βρεθήκαμε μαζί από το 1993, δημιουργώντας την πρώτη άτυπη διακομματική επιτροπή για τον Ελληνισμό και την Ορθοδοξία. Συναντηθήκαμε μαζί στην Ίμβρο και στη Θράκη. Συναντηθήκαμε μαζί στους αγώνες του κυπριακού Ελληνισμού, τις εποχές που η δασκάλα μέσα από τα κατεχόμενα, έδινε τη δική της μάχη με τους εγκλωβισμένους. Βρεθήκαμε δίπλα από τον Αμπντουλάχ Οτσαλάν στον αγώνα για την απελευθέρωση του κουρδικού λαού. Βρεθήκαμε μαζί με τους ορθόδοξους Σέρβους όταν βομβαρδιζόταν το Μπιχατς» ανέφερε ο κ. Καμμένος.

Από την πλευρά του, ο κ. Σγουρίδης ανέφερε πως με τον κ. Καμμένο<strong>, παρότι ανήκαν σε διαφορετικούς πολιτικούς χώρους είχαν κοινή ταυτότητα πάνω σε όλα τα ευαίσθητα θέματα για την Ελλάδα.</strong>

Αναφερόμενος στη συνεργασία τους είπε:

«Θα προσπαθήσουμε, το πρόβλημα της ελληνικής κοινωνίας που πραγματικά είναι δυστυχισμένη, γιατί βρίσκεται σε μια χώρα σε μια ιδιότυπη οικονομική κατοχή, να το βγάλουμε προς τα έξω, να το κοινοποιήσουμε στην Ευρώπη και να δώσουμε τη μάχη εκεί. Θα πρέπει να ξέρουμε όλοι μας, ότι ο αγώνας είναι δύσκολος, τα κατεστημένα είναι πολλά, αλλά ενωμένοι θα μπορέσουμε να το κάνουμε».